kardosdrur/scandi-wiki huggingface dataset:
Carsten Mørch

Carsten Mørch (født 1947) er en dansk tidligere jægersoldat og kursusarrangør. Som løjtnant i Jægerkorpset gennemførte han i 1978 det anerkendte Ranger-kursus i USA (på United States Army Ranger School) sammen med kollegaen B.S. Christiansen. Carsten Mørch sluttede som nummer 1 på kurset. Da han kom hjem, blev han kendt i offentligheden gennem en TV-optræden samt som Jægerkorpsets ansigt udadtil i forbindelse med foredrag.

Hans offentlige berømmelse gjorde ham upopulær blandt dele af Jægerkorpset, og en række konflikter førte til sidst til, at han blev fyret fra korpset. Efter godt et år i Dronningens Livregiment startede han eget firma, der tilbyder lederuddannelse, teambuilding og personlig udvikling.

På et af Carsten Mørchs første kurser havde han indbudt nogle journalister til at deltage. Sidst på kurset skulle deltagerne aflive, partere og tilberede kaniner for at få mad. Mørchs kurser blev derefter landskendte som kanindræberkurser.

Bøger 
Carsten Mørchs og B.S. Christiansens barske oplevelser på det 3 måneder lange kursus United States Army Ranger School i USA er grundigt beskrevet i bogen Sådan! fra 1984. I bogen følger man de to elitesoldater på det, der er kaldt verdens hårdeste militæruddannelse. Soldaterne udsættes for psykisk terror og umenneskelige strabadser i bjerge, sumpe og uvejsom jungle. Kun hver fjerde gennemførte. Mange gav op, andre dumpede, og én døde under kurset. Bogen udkom i en opdateret udgave i 2000 under titlen Sådan! Og hvad så?.

Carsten Mørchs efterfølgende erfaringer fra blandt andet kursusarbejde med personale- og lederuddannelse samt personlig udvikling resulterede i 2008 i en bog om emnet med titlen Derfor!.

Bibliografisk oversigt 
 Carsten Mørch: Sådan!, Forlaget Gonzo, 1991, .
 Carsten Mørch: Derfor!, Forlaget Turbulenz, 2008.

Eksterne henvisninger 
 Carsten Mørch Kurser – officiel website

Officerer fra Danmark
Danskere i 1900-tallet
Danskere i 2000-tallet
Selvbiografer fra Danmark
Dansksprogede forfattere fra Danmark
Snaptun

Snaptun er en lille havneby i Østjylland ved Horsens Fjord med , beliggende i Glud Sogn. Byen ligger i Hedensted Kommune og hører til Region Midtjylland. Fra Snaptun er der færgeforbindelse til Hjarnø og Endelave.

Snaptunstenen 

En forårsdag i 1950 blev en halvrund flad sten, hvorpå der var indridset et mandshoved, fundet på stranden nær Snaptun. Relieffet på Snaptunstenen forestiller et mandshoved med en snoet moustache og en mund med et hul igennem hele sten, hvor der er ridser eller ar på læberne, og er tolket som en fremstilling af jætten Loke. Det var lavet på en fedtsten, der er 20 cm høj, 24,5 cm bred og 7,5 cm som stammer fra Norge eller Sverige, og er dateret til omkring år 1000.

Kilder 

Byer i Hedensted Kommune
Omø

Omø (udtalt [åm-ø]) er en dansk ø cirka 17 kilometer sydvest for Skælskør. Omø er på 4,5 km² og har  beboere (). Færgen til Omø sejler fra færgelejet Stigsnæs på det vestlige Sjælland. Øen udgør også Omø Sogn.

Nord for Omø ligger Omø Sund som adskiller Omø og Agersø. Mod vest ligger Storebælt, mod øst og syd ligger Smålandsfarvandet.

Omø kom ved kommunalreformen i 1970 under Skælskør Kommune, og ved strukturreformen i 2007 under Slagelse Kommune.

Der er to bebyggelser på Omø: Kirkehavn på nordvestsiden af øen med færge-, lystbåde- og fiskerihavn, er Omøs eneste havn. Omø By ligger midt på øen og har kirke, skole med elever fra 0.-6.klasse (7 elever i alt i skoleåret 2020-2021) og købmandsbutik. Der afholdes hver sommer ølejr ved Omøs sydøstlige kyst.

På Omøs vestligste punkt ligger det 22 meter høje Omø Fyr fra 1894.  Omøs højeste punkt er den 24 meter høje Skovbanke på øens nordlige del. Der er høje klinter langs nordøstkysten.

Omøs beboerforening er organiseret i Sammenslutningen af Danske Småøer. Øen blev "Årets Ø" i 2023.

Referencer

Eksterne henvisninger 

 Omø-net  - drives af Omøs beboerforening.
Ændret versnummerering i Bibelen

I forbindelse med den seneste autoriserede danske bibeloversættelse i 1992 (DO 1992) fra Det Danske Bibelselskab blev der foretaget en række mindre ændringer i versnummereringen. I nedenstående tabel kan man se forskellen.

Bibelen
Dendrobranchiata

Dendrobranchiata er en underorden af krebsdyr, i ordenen Tibenede krebsdyr.
De kaldes rejer, men adskiller sig fra ægte rejer, (Caridea) ved at have grenede gæller.

Klassifikation 
Underorden: Dendrobranchiata
 Overfamilie: Penaeoidea
 Familie: Penaeidae
 Familie: Aristeidae
 Familie: Solenoceridae
 Familie: Sicyoniidae
 Overfamilie: Sergestoidea
 Familie: Sergestidae
Adolf Brütt

Adolf Brütt (10. maj 1855 – 6. november 1939) var en nordtysk billedhugger. Han er født i Husum i Slesvig. 

Han blev uddannet som billedhugger i Kiel. Senere blev han kunstprofessor i Berlin. 

Han fremstillede bl.a. Tinebrønden i Husum. Adolf Brütt var meget tysksindet og opførte bl.a. Bismarckstatuen på Knivsbjerget.

Eksterne henvisninger 

Personer fra Husum (Slesvig)
Billedhuggere fra Tyskland
Kim Andersen

Kim Andersen er navnet på flere personer:

 Kim Andersen (sejlsportsmand) - dansk sejlsportmand.
 Kim Andersen (politiker) (1957-) – dansk politiker.
 Kim Andersen (cykelrytter) (1958-) – dansk cykelrytter.
 Kim Andersen (fodboldspiller) (født 28. februar 1977) – dansk fodboldspiller (forsvar).
Lundeborg

Lundeborg er en lille havneby på det sydøstlige Fyn med , beliggende i Oure Sogn. Byen ligger i Svendborg Kommune og tilhører Region Syddanmark. Lundeborg hørte til Gudme Herred, grundlagt som havneplads af Niels Frederik Bernhard Sehested til Broholm i håbet om at etablere en købstad præcis midtvejs mellem Nyborg og Svendborg.

Om sommeren sejler der en cykelfærge fra Lundeborg til Lohals på Langeland. Lundeborg udgør et af de nordøstlige udgangspunkter for vandreruten Øhavsstien.

Lundeborg Kirke (opført 1896) deler præst med Oure Kirke og Vejstrup Kirke.

Byen optræder også i sangen "Lundeborghymnen"  i strofen: "Er du trist og har du sorg i sinde, så tag med mig ned til Lundeborg", skrevet af Ove Bager.

Lundeborg Pakhus huser udstillingen ”Drømmen om en by”, som fortæller den enestående historie om den lille havneby.

Historie 
Arkæologiske udgravninger har afsløret, at det på stranden i Lundeborg udgravet har ligget en sæsonbaseret markedsplads, som eksisterede fra år 200 til omkring år 700. På pladsen blev der handlet og fremstillet varer. Der er fundet værkstøj, færdige produkter og affald fra jernsmedning, guld-og sølvsmede, bronzestøbere, kammagere, glasperlemagere og ravslibere. Desuden er der fundet værktøj til at reparere skibe på stedet. 1833 fandt man i nærheden af Lundeborg Danmarks største guldskat. Den stammer fra samme tidsperiode som Gudmebygden.

1857 blev købstædernes gamle privilegier på handel og håndværk ophævet. Det fik N.F.B. Sehested på Broholm til at opkøbe strandparceller ved Lundeborg for at anlægge en havn, især til udskibning af korn. Sehested havde selv del i flere skibe, der sejlede bl.a. korn til Norge. Havnen "på Broholm Strand" blev anlagt i 1861-63. På kajen blev der samtidig bygget en købmandsgård med plads til 6.000 tdr korn, og den 1. oktober 1863 indledte konsul Jensen i Nyborg en 8-årig forpagtning af købmandsgården. Desuden anlagde Sehested i 1864 en hel by. Der blev tegnet en byplan, udstykket og anlagt veje, der blev bygget industrianlæg og boliger til såvel arbejdere som fabrikanter, og der kom bygninger til handel og socialforsorg.

Lundeborg havde i 1801 22 indbyggere, i 1840 45 indbyggere, i 1860 90 indbyggere, i 1870 250 indbyggere, i 1880 205 indbyggere.

1928 blev passagerruten Lundeborg-Lohals etableret med en ombygget fiskekutter, som medbragte 40 passagerer. I de ca. to år man sejlede med kutteren, udførtes der i sæsonen 4-5 daglige ture til Lohals og retur. 1931-32 blev ruten besejlet af M/S Ivan. 1932 indsattes M/F Lundeborg, som medtog 10 biler, og overfartstiden var 40 minutter. Færgen standsede sejladsen vinteren 1964/65, men sejlede igen fra juni 1965 med sommersejlads indtil 1969, hvor færgen fra 1969 til 1974 sejlede på Svendborg-Drejø-ruten, hvorefter den blev solgt til ophugning. 1996 sejlede passagerbåden Ingrid Olivia nogle få ugentlige afgange. Fra 2001 til 2006 sejlede M/S Habeleto Lohals-Lundeborg. Sommeren 2008 havde den ombyggede kutter Græsholm med plads til 36 passagerer og cykler to ugentlige afgange til Lundeborg.

Kilder

Eksterne henvisninger 

Ladepladser i Danmark
Byer i Svendborg Kommune
Absolute Music 8

Absolute Music 8 er en kompilation i serien Absolute Music. Nogle af sangene udkom senere på The Best Of Absolute Music 7-8-9.

Spor 
 Mike & the Mechanics – "Over My Shoulder"
 Lisa Nilsson – "Den Här Gången"
 Jamie Walters – "Hold On"
 The Connells – "'74 – '75"
 Scarlet – "Independent Love Song"
 Tom Jones – "If I Only Knew"
 Scatman John – "Scatman (Ski-Ba-Bop-Ba-Dop-Bop)"
 Janet Jackson – "Whoops Now"
 Annie Lennox – "No more 'I love yous'"
 Thomas Helmig – "Stupid Man"
 Sandra – "Nights In White Satin"
 Simple Minds – "She's A River"
 Lis Sørensen – "Vågen I Drømmeland"
 Glenmark/Eriksson/Strömstedt – "En Jävel På Kärlek"
 Peter Smith – "It's A Shame"
 Gary Moore – "Need Your Love So Bad"
 The Human League – "One Man In My Heart"
 Sparks – "When Do I Get To Sing 'My Way'"

Absolute Music 08
Album fra 1995
The Crash

The Crash er et pop-rock-band med inspiration fra Britpoppen, fra Turku i Finland. Bandet opstod efter at Teemu Brunila og Samuli Haataja mødtes i 1991, hvorefter både Erkki Kaila og Dani Aavinen gik ind i bandet. Oprindeligt var bandets navn "Ladies & Gentlemen", men senere ændredes det til "New Deal". I 1997 ændredes navnet nok en gang til "The Crash", bandets nuværende navn.

The Crash' debutalbum blev udgivet i 1999, og efterfulgtes af en Europa-tour, der lagde vejen forbi både Sverige, Tyskland og Østrig så vel som en optræden på "In The City"-festivallen i Manchester, England. Denne optræden fangdede MTV Nordic og Melody Makers' opmærksomhed. Et andet album, "Wildlife", blev udgivet i 2001, hvorfra singlen "Lauren Caught My Eye" blev spillet på MTV, og videoen for "Star" fik en nominering til "Bedste Nordiske Kunstner" ved MTV Europe-priserne i 2002.

Medlemmer 

Teemu Brunila – Vokaler, elektrisk guitar
Samuli Haataja – Bas, vokaler
Erkki Kaila – trommer
Samuli Jokinen – keyboard

Diskografi

Albums 

Comfort Deluxe – 1999
Wildlife – 2001
Melodrama – 2003
Selected Songs 1999–2005 – 2005
Pony Ride – 2006

Singler 

Crash (The Black EP) – 1997
Take My Time – 1998
World Of My Own – 1999
Sugared / Loveless – 1999
Coming Home – 1999
Lauren Caught My Eye – 2001, 2002
Star – 2001, 2002, 2004
New York – 2002
Still Alive – 2003

Eksterne henvisninger 

Officiel side 
Fanside 

Musikgrupper fra Finland
Musikgrupper fra 1991
Torpedobaad af 2. kl. Nr. 6-7

Torpedobaadene af anden klasse Nr. 6 og Nr. 7 var små danske torpedobåde, der var bygget til at blive medtaget på et større skib - i dette tilfælde panserskibet Helgoland. De blev bygget i England (Thornycroft), men konceptet med at bruge små torpedobåde som et ekstra våben slog ikke an, og de kom aldrig med ombord på Helgoland. I stedet blev de anvendt som almindelige torpedo- og patruljebåde.

Baggrund og design 
I 1872 havde en Torpedo Committee nedsat af Royal Navy foreslået fire anvendelsesmuligheder for selvbevægelige torpedoer. En af dem var installering i små både, der kunne tages med i større skibe og bruges som angrebsvåben derfra. Den britiske flåde begyndte produktionen af denne type både i 1878 og brugte numrene fra 51 og opefter, og man betegnede dem som torpedobåde af anden klasse. Andre lande fulgte op på ideen, og den danske Marine bestilte to både hos Thornycroft i 1881. I forhold til de første britiske både var de danske af en forbedret model, hvor de to torpedoer i stævnen blev affyret med trykluft i stedet for den mere besværlige damp. Det første par var Nr.4 og 5 fra 1882 og i 1884 fulgte Nr. 6 og 7. I forhold til forgængerne havde de fået det lukkede styrehus rykket frem til forskibet.

Tjeneste 
 1884: I oktober var Nr. 6 på øvelser med Delfinen og Hvalrossen.
 1885: I juni-juli var Nr. 6 på øvelser ved Søminestationen i Bramsnæsvig.
 1889: I august-september deltog begge i årets øvelseseskadre.
 1892: I april-maj var Nr. 6 skoleskib ved Søminekorpset. I august-september (hhv. august) indgik begge i årets øvelseseskadre.
 1895: I april-maj var Nr. 7 skoleskib ved Søminekorpset. I august-september indgik begge i årets øvelseseskadre.
 1898: I august-september indgik Nr. 7 i årets øvelseseskadre.
 1912: Omklassificeret til Patrouillebaad Nr. 2 og 3.
 1916: Reservepatruljebaad Pc og Pd. Udgået senere samme år.

Referencer

Litteratur 
 Christiansen, Henrik, Orlogsflådens skibe gennem 500 år. Bind I-III. Statens Forsvarshistoriske Museum, 2010. .
 Degenkolv, H.: Oplysninger vedrørende den danske flaades skibe i sidste aarhundrede. Lehmann Stage, København, 1906.
 Garde, Hans & Bjerg, Hans Chr., Torpedobåde gennem 100 år, Marinehistorisk selskab 1979, 
 Steensen, R. Steen, Vore Torpedobaade gennem 75 aar, Marinehistorisk selskab, 1953.

Eksterne henvisninger 

 Torpedobaad af 2. kl. Nr. 6 i Den sorte Registrant, bevaret på archive.org
 Torpedobaad af 2. kl. Nr. 7 i Den sorte Registrant, bevaret på archive.org

Torpedobåde fra Danmark
Serdal Benli

Serdal Benli (født 2. februar 1979 i Ankara) er dansk politiker, der siden 2022 har været statsrevisor for SF. Desuden er Serdal Benli 1. viceborgmester og gruppeformand for SF i Gladsaxe Kommune, hvor han ligeledes er formand for Børne- og Undervisningsudvalget og næstformand for Økonomiudvalget.

Baggrund 
Serdal Benli er uddannet fra Roskilde Universitet med en kandidatgrad i Socialvidenskab og Kommunikation (cand.scient.soc.) i 2005.

Serdal Benli kom til Danmark i 1988 fra Tyrkiet. I dag er han er gift med Sibel Benli, og sammen har de en søn.

Politisk karriere 
Serdal Benli meldte sig i 2003 ind i SF. 

Fra 2005 til 2009 var han medlem af Regionsrådet i Region Hovedstaden. I 2009 blev han medlem af byrådet i Gladsaxe Kommune, og han blev sidenhen valgt som 1. viceborgmester i 2013. Ved kommunalvalgene i 2017 og 2021 blev Serdal Benli genvalgt til byrådet og som viceborgmester. 

Ved SF’s landsmøde i 2013 blev han valgt til landsledelsen. I 2016 blev han valgt til spidskandidat for SF i Københavns Omegns Storkreds. Til folketingsvalget i 2015 var Serdal Benli opstillet ligeledes opstillet i Københavns Omegn og fik 1.661 personlige stemmer. 

Fra 30. september til 8. oktober 2018 var han suppleant for Holger K. Nielsen i Folketinget, der skulle til FN's generalforsamling i New York.

Han blev i juni 2019 valgt som ny næstformand for SF og sad på posten til december 2022. I september 2022 blev han i stedet af SF valgt som partiets nye statsrevisor.

Anden virke 
Ved siden af sit politiske arbejde har han været ansat som HR-fuldmægtig i Integrationsministeriet.

Serdal Benli har været medforfatter af 'Den multikulturelle arbejdsplads', som blev udgivet af forlaget Meldorf:Hansen, og 'Tyrkiet 1923-2013', som blev udgivet af forlaget Frydenlund.

Benli var i kølvandet på Ruslands invasion af Ukraine med til at arrangere, at busser at hentede flygtninge fra Ukraine til Gladsaxe.

Referencer

Eksterne henvisninger 
 Serdal Benlis hjemmeside
 

Folketingskandidater fra SF
Regionsrådsmedlemmer fra Socialistisk Folkeparti
Kommunalbestyrelsesmedlemmer fra SF
Viceborgmestre fra Socialistisk Folkeparti
Godwins lov

Godwins lov er et anti-mem formuleret af den amerikanske advokat og forfatter Mike Godwin i 1990, som beskriver en lovmæssighed i internetdiskussioner. Ved introduktionen til online-miljøet i 1990 var Mike Godwins observans første gang det voksende digitale fællesskab blev præsenteret for en bevidst modarbejdning af en information i ukontrolleret omløb.

Mike Godwin havde observeret, at et insisterende mem - en informationsvirus - havde inficeret debatterne i mange nyhedsgrupper på Usenet: Mange debatter nåede uvægerligt et punkt, hvor en eller anden sammenlignede nogen eller noget med Hitler eller nazister, hvilket altid endte med at blive betragtet som afslutningen på debatten, og at pågældende debattør blev set som debattens taber.

Han var træt af at se dette mem (sammenligningen) dukke op som en retorisk hammer til at nedgøre eller afspore en diskussion med - og frygtede at en ukritisk ligestilling af nazistisk Endlösung med debatdeltageres ubetydelige fejl, eller med offentlige politik, ville forvanske den egentlige betydning af Holocaust. Som et eksperiment tilstræbte han derfor udformningen af et "anti-mem" - en informations-vaccination mod brugen af nazi-sammenligninger. 

Anti-memet "Godwins Lov om Nazi-analogier" siger: "(efterhånden) Som længden på en online-diskussion vokser, vil sandsynligheden for en sammenligning med Hitler eller nazisme nærme sig 100 %.". (As an online discussion grows longer, the probability of a comparison involving Nazis or Hitler approaches one.)

'Anti-memet' begyndte at cirkulere i online-fora, og langsomt døde overforekomsten af nazi-sammenligninger ud. Godwins observerede lovmæssighed muterede over lang tid til det punkt, hvor én, der ikke kendte ham, citerede hans anti-mem for ham som: "Godwins Lov? Er det ikke den, der siger, at når nogen smider nazi-kortet, er diskussionens brugbarhed udtømt?" 

Denne mutation af den oprindelige formulering betragtede Mike Godwin som, at hans modangreb på nazi-memet var lykkedes. Hvilket siden har fået ham til at tale for etisk forsvarlig memetisk udformning (memetic engineering), idet han mener at ansvaret for at udrydde negative og destruktive informationsvira påhviler den enkelte.

Se også
Netetikette

Referencer

Eksterne henvisninger 
 Godwin nævner sin egen lov i en nyhedsgruppe (august 1991)
 I "Meme, Counter-meme" diskuterer Godwin, hvordan denne anti-meme opstod [2003)

Rageknive (filosofi)
Principper
Internetkultur
Prædestination

Prædestination er latin og betyder forudbestemmelse. Begrebet betegner, at skæbnen er forudbestemt. Ifølge prædestinationslæren findes der altså ingen fri vilje.

I den kristne verden forstås prædestination som Guds forudbestemmelse af bestemte mennesker til frelse, mens andre er forudbestemt til fortabelse. Ifølge Luther har Gud udvalgt mennesker til frelse, men ikke til fortabelse. Derimod mener Calvin, at forudbestemmelse kun er mulig, hvis den gælder både frelse og fortabelse (dette kaldes blandt lutheranere for den dobbelte prædestination).

 Determinisme
 Fatalisme
 Infralapsarisme
 Supralapsarisme

Referencer

Filosofi
Teologi
Kirkehistorie
Autodesk 3ds Max

Autodesk 3ds Max er et avanceret computerprogram til fremstilling af 3d-billeder eller 3d-animationer. Mange professionelle firmaer bruger dette program, som f.eks. det danske IO Interactive. I industrien er dette program dog mest brugt til at lave computerspil, mens programmet Maya er brugt til film og filmeffekter. Programmet er en alt-i-en-pakke, og indeholder dermed alt man skal bruge til at modellere, animere, rendere, osv.

Eksterne henvisninger 
 Officiel hjemmeside
 3dmaxer: Dansk 3d-forum 
 Autodesk 3ds max i film

3-D-grafik software
Windows-software
Autodesk
Casino Royale (film fra 1967)

Casino Royale er en amerikansk filmkomedie fra 1967 instrueret af Val Guest, Ken Hughes, John Huston, Joseph McGrath og Robert Parrish. Filmen er den anden af tre filmatiseringer af Ian Flemings roman Casino Royale fra 1953 om den hemmelige britiske agent James Bond. I modsætning til de to andre filmatiseringer og de øvrige James Bond-film er der dog her tale om en parodi på Bond-filmene fra Eon Productions.

Baggrunden for filmen var, at Eon Productions havde erhvervet filmrettighederne til alle James Bond-bøgerne, på nær Casino Royale, der siden 1960 havde tilhørt Charles K. Feldman. Feldman planlagde oprindeligt en seriøs filmatisering, men vejen til det store lærred blev vanskelig, og da man endelig kom i gang med filmen, havde projektet ændret karakter til en parodi. Derefter blev indspilningerne til en dyr og kaotisk affære, der involverede tre manuskriptforfattere (Wolf Mankowitz, John Low, Michael Sayers) og fem instruktører. Samtidig gav Peter Sellers anledning til konflikter og forlod endda optagelserne i utide. For at redde optagelserne blev der derfor indsat en indledning og slutning med David Niven.

Den endelige resultat endte med at blive en mildest talt forvirrende og usammenhængende film, som anmelderne da også var overvejende kritiske over for. Filmen havde dog et vist held med Burt Bacharachs musik, der blev nomineret til en Grammy Award. Sangen "The Look of Love" sunget af Dusty Springfield blev tilsvarende nomineret til en Oscar for bedste sang.

Medvirkende 
 David Niven – James Bond
 Peter Sellers – Evelyn Tremble
 Ursula Andress – Vesper Lynd
 Orson Welles – Le Chiffre
 Joanna Pettet – Mata Bond
 Daliah Lavi – The Detainer/007
 Woody Allen – Jimmy Bond
 Deborah Kerr – Agent Mimi/Lady Fiona McTarry
 William Holden – Ransome
 Charles Boyer – Le Grand
 John Huston – M
 Geoffrey Bayldon – Q
 Barbara Bouchet – Miss Moneypenny
 George Raft – Sig selv
 Jean-Paul Belmondo – Fransk legionær
 Jacqueline Bisset – Miss Goodthighs
 Anjelica Huston – Agent Mimis hænder
 Peter O'Toole – Sækkepibespiller
 David Prowse – Frankensteins monster
 Caroline Munro – Pige i kontrolrum
 Burt Kwouk – Kinesisk general

Eksterne henvisninger

Noter 

Amerikanske film fra 1967
James Bond-film
Komediefilm fra USA
Engelsksprogede film
Britiske film fra 1967
Komediefilm fra Storbritannien
Vestre Kirkegård

Vestre Kirkegård er navnet på flere kirkegårde:

 Vestre Kirkegård (Herning) – i Herning
 Vestre Kirkegård (København) – i København
 Vestre Kirkegård (Silkeborg) – i Silkeborg
 Vestre Kirkegård (Århus) – i Århus
Ludshøj

Ludshøj (i ældre tid Lyshøj) menes at være den eneste bevarede gravhøj af en højgruppe syd for Blistrup i Nordsjælland. Den ligger på en bakke ved Øllemose Å og er selv 30 meter høj.

I forbindelse med grusgravning stødte man i 1871 på en rig grav fra yngre bronzealder, der indeholdt et sværd, en pilespids, et beslag til et pilekogger, en ragekniv af bronze samt en pincet, en dobbeltknap og en nål af guld.

Eksterne kilder/henvisninger 

 Ludshøj  på fortidsminder.dk
 

Gravhøje i Danmark
Gribskov Kommunes geografi
Vestre Kirkegård (Aarhus)

Vestre Kirkegård ligger i Aarhus. Den ligger i postdistriktet Aarhus V og er én af i alt to kommunale kirkegårde i byen, hvor Nordre Kirkegård er den anden.

Kirkegården blev indviet i 1927, da det var begyndt at knibe med pladsen på Nordre Kirkegård. Oprindeligt var Vestre Kirkegård ca. fem hektar stor og er siden blevet udvidet af flere omgange, så arealet i dag er 16,9 hektar.

Der findes to kapeller på Vestre Kirkegård. Det ene, Store Kapel, stammer fra indvielsen af kirkegården i 1927 og er tegnet af stadsarkitekt Frederik Draiby. Dette kapel har 252 siddepladser. Det andet, Lille Kapel, er fra 1969 og er tegnet af arkitekt Henning Larsen. Med sine ca. 50 siddepladser er det et markant mindre kapel, men rummer også flere andre faciliteter, bl.a. et krematorium.

2. verdenskrig har sat sit præg på kirkegården. Ud over 17 fredede frihedskæmpergrave findes der Patriotgraven, hvor fem frihedskæmpere, der døde i koncentrationslejren Versen bei Meppen, ligger begravet, og en mindemur rejst af Aarhus Kommune for 15 af byens borgere, der døde i tyske koncentrationslejre og ikke blev begravet i Danmark. Der er også et gravsted og mindesmærke for 13 af de omkomne på Aarhus Havn 4. juli 1944, da et tysk ammunitionsskib eksploderede. Endelig er der gravssted og mindesten for to sovjetiske krigsfanger, gravsted og mindeplads for 11 britiske soldater, gravområde for 299 tyske soldater, der døde i 1945, og gravområde for 619 tyske flygtninge, der døde i 1945.

Kendte begravet på Vestre Kirkegård 

 C.O. Bøggild-Andersen
 John Mogens Arentoft
 Hans Peder Christensen
 Knud Enemark
 Henry From
 Olaf Hansen
 Robert Svane Hansen
 Eva Hemmer Hansen
 Gunnar Thorlund Jepsen
 Richard Malmros
 C.F. Møller
 Harald Salling-Mortensen
 Hans Peder Åse
 Yahya Hassan
 Georg Nikolaj Knub

Galleri

Reference

Eksterne henvisninger 

 Vestre Kirkegård – information fra Aarhus Kommune
 Kirkegårde i Aarhus hos danmarkskirker.natmus.dk (Danmarks Kirker, Nationalmuseet)

Haveanlæg i Aarhus
Kirkegårde i Aarhus Kommune
Etableret i 1927